JTS บวก 8% “ออลไทม์ไฮ” รับกระแสธุรกิจ “ขุดบิตคอยน์” จับตาปีนี้กำไรทะลัก!
JTS บวก 8% “ออลไทม์ไฮ” รับกระแสธุรกิจ “ขุดบิตคอยน์” จับตาปีนี้กำไรนิวไฮ หลัง 9 เดือนโต 434% แตะ 150 ล้านบาท

JTS บวก 8% “ออลไทม์ไฮ” รับกระแสธุรกิจ “ขุดบิตคอยน์” จับตาปีนี้กำไรนิวไฮ หลัง 9 เดือนโต 434% แตะ 150 ล้านบาท
1 ธ.ค. 2564

ผู้สื่อข่าวรายงานว่า วันนี้(1ธ.ค.64) ราคาหุ้นบริษัท จัสมิน เทคโนโลยี โซลูชั่น จำกัด (มหาชน)  หรือ JTS ณ เวลา 15:26 น.อยู่ที่ระดับ 88.75 บาท บวก 6.75 บาท หรือ 8.23 % ด้วยมูลค่าซื้อขาย 106.16 ล้านบาท ราคาหุ้นนิวไฮรอบ 6 เดือน โดยเทียบตั้งแต่หุ้นยืนที่ระดับ 2.30 บาท เมื่อวันที่ 19 พ.ค. 2564 ราคาหุ้นนิวไฮตั้งแต่เข้าตลาดเมื่อวันที่ 18 ก.ย.2549

โดยวานนี้(30 พ.ย.64) ที่ประชุมคณะกรรมการบริษัทครั้งที่ 11/2564 มีมติอนุมัติบริษัทฯทำสัญญาเช่าที่ดินพร้อมสิ่งปลูกสร้าง ของบริษัท พินเวสเมนท์ จํากัด (“PINVEST”) รวมค่าเช่าทั้งสิ้น 56.25 ล้านบาท เป็นระยะเวลา 3 ปี เนื้อที่รวม 375 ไร่ 3 งาน 83 ตารางวา ซึ่งตั้งอยู่ที่ ตำบล เขาขลุง อําเภอ บ้านโป่ง จังหวัดราชบุรี เพื่อเป็นสถานที่ตั้งของอุปกรณ์ และระบบต่างๆ สำหรับการประกอบธุรกิจบิทคอยน์ (Bitcoin) ตลอดอายุสัญญาเช่า ทั้งนี้ยังไม่รวมภาษีที่ดินและสิ่งปลูกสร้าง
ด้านผลการดำเนินงานงวดไตรมาส 3 มีกำไร 102.90 ล้านบาท เพิ่มขึ้น 849.57% จากช่วงเดียวกันของปีก่อนอยู่ที่ 10.84 บาท และงวด 9 เดือนแรกของปี 2564 มีกำไรสุทธิ 150.45 ล้านบาท เพิ่มขึ้น 434.54% จากช่วงเดียวกันของปีก่อนอยู่ที่ 28.15 ล้านบาท

โดยรายได้รวมจากการดําเนินงานในไตรมาสที่ 3 ปี 2564 จำนวน 497.62 ล้านบาท เพิ่มขึ้น 45.46 ล้านบาท คิดเป็นร้อยละ 10.05 เมื่อเทียบกับไตรมาสเดียวกันของปีก่อน และเพิ่มขึ้น 59.97 ล้านบาท คิดเป็นร้อยละ 13.70 เมื่อเทียบกับไตรมาสที่ 2 ปี 2564 โดยรายได้รวมดังกล่าว ประกอบด้วย รายได้จากธุรกิจออกแบบ และวางระบบสื่อสารและบริการโทรคมนาคม จำนวน 43.49 ล้านบาท ลดลง 18.33 ล้านบาท คิดเป็นร้อยละ 29.65 เป็นผลมาจากในไตรมาสเดียวกันของปีก่อนมีการขายอุปกรณ์ Server แก่ลูกค้ารายใหญ่มูลค่า 43.97 ล้านบาท
รวมถึงรายได้จากธุรกิจให้บริการโครงข่ายโทรคมนาคม จำนวน 417.09 ล้านบาท เพิ่มขึ้น 44.12 ล้านบาท คิดเป็นร้อยละ 11.83 เป็นผลมาจากรายได้จากการให้บริการวงจรเช่าในประเทศ บริการวงจรเช่าส่วนบุคคลระหว่างประเทศ และรายได้จากการให้บริการอื่น เพิ่มขึ้นจำนวน 43.83 ล้านบาท คิดเป็น ร้อยละ 89.92
นอกจากนี้ ยังมีรายได้จากธุรกิจจัดหาออกแบบและวางระบบคอมพิวเตอร์ จำนวน 11.87 ล้านบาท เพิ่มขึ้น 0.75 ล้านบาท คิดเป็นร้อยละ 6.74, รายได้จากธุรกิจเหมืองขุดบิทคอยน์ จำนวน 2.81824411 เหรียญบิทคอยน์ คิดเป็นจำนวนเงิน 4.22 ล้านบาท เพิ่มขึ้นร้อยละ 100
ขณะที่มีกําไรจากอัตราแลกเปลี่ยน จำนวน 15.37 ล้านบาท เพิ่มขึ้น 9.92 ล้านบาท คิดเป็นร้อยละ 182.02 และรายได้อื่น จำนวน 5.58 ล้านบาท เพิ่มขึ้น 4.78 ล้านบาท คิดเป็นร้อยละ 597.50 โดยรายได้อื่นที่เพิ่มขึ้นมาจากธุรกิจให้บริการโครงข่ายโทรคมนาคม